

LĒMUMS

Ādažos, Ādažu novadā

2024. gada 29. augustā **Nr. 352**

**Par Ādažu centralizētās kanalizācijas sistēmas aglomerācijas paplašināšanu**

Ministru kabineta 2002. gada 22. janvāra noteikumu Nr. 34 “Noteikumi par piesārņojošo vielu emisiju ūdenī” (turpmāk – noteikumi) 32. punktā noteikts, ka centralizētās kanalizācijas sistēmas ierīko visās aglomerācijās, kur cilvēku ekvivalents ir lielāks vai vienāds ar 2000. Ādažu pilsētai un ar to robežojošās atsevišķās teritorijās ir izveidota lielākā centralizētās kanalizācijas sistēmas aglomerācija (turpmāk – “Ādažu centrs”). Noteikumu 33. punkts paredz, ka aglomerācijās, kur cilvēku ekvivalents ir mazāks par 2000, par centralizētas kanalizācijas sistēmas ierīkošanu lemj attiecīgā pašvaldība.

Sabiedrības ar ierobežotu atbildību “Ādažu ūdens” (turpmāk – sabiedrība) ieskatā nav lietderīgi veidot atsevišķas autonomas (nodalītas) centralizētās kanalizācijas sistēmas tādās aglomerācijās, kas robežojas, vai atrodas relatīvi tuvu Ādažu centra aglomerācijai un ir iespējams veikt pakalpojumu zonas paplašināšanu, veidojot jaunas kanalizācijas sūkņu stacijas un spiedvadus. Ādažu centra centralizētās kanalizācijas sistēmas esošā jaudai ir rezerve 250 m3 diennaktī, un tuvākajos gados pastāv iespēja veikt NAI rekonstrukciju, palielinot rezervi līdz 500 m3 diennaktī, un veidot jaunus pieslēgumus aglomerācijas paplašināšanas virzienos.

Sabiedrības ieskatā perspektīvākais Ādažu centra centralizētās kanalizācijas sistēmas paplašinājums vēršams Ataru ciema virzienā šādu apsvērumu dēļ:

1. Sabiedrība 2024. gada 22. martā un 2024. gada 9. jūlijā saņēma (*vārds, uzvārds*), adrese: (*adrese*) un SIA “VD Design” (reģ. Nr. 40203377484, juridiskā adrese: Ilūkstes iela 34-53, Rīga, LV – 1082 (abi kopā turpmāk saukti “iesniedzēji”)) vēstules par ūdensvada un kanalizācijas tīkla izbūvi līdz Ataru ciemam (posmā no Laveru ceļa pagrieziena uz Eimuriem, līdz Pūcīšu ielai, Ataru ciemā, kopā 1.22 km garumā), lai pieslēgtu Pūcīšu ielā esošos un detālplānojumā paredzētos nekustamos īpašumus pie centralizētajiem ūdensvada un kanalizācijas tīkliem. Pārsūknējamo kanalizācijas ūdeņu apjoms no šīs teritorijas aizņemtu 2,6 % no Ādažu NAI jaudas.

Saskaņā ar Ādažu novada pašvaldības domes 2022. gada 23. marta lēmumu Nr. 143 “Par nekustamā īpašuma Pūcītes ielā 8 detālplānojuma apstiprināšanu”, iesniedzēji ir veikuši visas darbības, lai izpildītu 30.03.2022. administratīvā līguma Nr. JUR 2022-03/372 saistības par detālplānojuma īstenošanas kārtību nekustamajam īpašumam (kadastra Nr.8044 009 0152) “Pūcītes iela”, Atari, t.sk., kanalizācijas sistēmas izveidi, kas pieslēgta sūkņu stacijas cisternai pie Ataru ceļa un Pūcītes ielas krustojuma.

1. Iesniedzēji ir izstrādājuši tehnisko projektu centralizētā ūdensvada un kanalizācijas sistēmas izbūvei no Ataru un Laveru ceļa krustojuma (pievienošanas punkts esošam komunikācijām) līdz Pūcītes ielai, ar paredzamajām izmaksām līdz 165790 *euro* (summa tiks precizēta pēc iepirkuma procedūras veikšanas). Pusi no paredzamajām būvdarbu izmaksām apņemas segt Iesniedzēji (kā maksājumu par notekūdeņu jaudas palielinājumu).

Ūdenssaimniecības pakalpojuma likums 9. panta otrās daļas 5. punktā noteikts, ka par nekustamā īpašuma īpašnieka vai valdītāja līdzekļiem, noslēdzot ar to attiecīgu līgumu, ūdensapgādes pakalpojumu sniedzējam ir tiesības izbūvēt centralizētos ūdensapgādes tīklus vai centralizētos kanalizācijas tīklus, lai nodrošinātu sabiedrisko ūdenssaimniecības pakalpojumu pieejamību.

Sabiedrības ieskatā otru pusi no būvdarbu izmaksām būtu iespējams segt no Sabiedrības finanšu līdzekļiem, t.i., izmantojot uzkrātos naudas līdzekļus, kas saņemti no komersantiem par notekūdeņu attīrīšanas jaudas palielināšanu atbilstoši pašvaldības 2022. gada 28. septembra saistošajiem noteikumiem Nr. 72/2022 “Sabiedrisko ūdenssaimniecības pakalpojumu kārtība Ādažu novadā” (turpmāk – Noteikumi), kuru 23. punkts paredz, ka notekūdeņu attīrīšanas jaudas maksu ieguldījumiem Ūdenssaimniecības sistēmas jaudu attīstībai administrē Sabiedrība, nodrošinot naudas līdzekļu uzskaiti un izlietošanu.

Ataru ciems pēdējo divdesmit gadu laikā ir attīstījies par mūsdienīgu ciemu. Atbilstoši Ādažu novada dzimtsarakstu nodaļas informācijai (dati uz 01.01.2024.) ciemā bija deklarēti 163 cilvēki, kuru mājsaimniecībās tiek lietots gan individuālās spices ūdens ieguvei, gan individuālās attīrīšanas iekārtas, kas nenodrošina kvalitatīvo dzeramo ūdeni un nenovērš grunts piesārņojumu ar notekūdeņiem. Pēdējo desmit gadu laikā tas īpaši novērojams sakarā ar Ataru ezera sanitāro stāvokli – tas pastiprināti aizaug, visticamāk, tāpēc ka tajā nonāk neattīrītu notekūdeņu ķīmiskie savienojumi, t.sk., fosfors un slāpeklis. Pieslēdzot mājsaimniecības pie centralizētās kanalizācijas sistēmas, būtu iespējams daļēji samazināt sadzīves kanalizācijas piesārņojumu slodzi uz antropogēno vidi.

1. Sabiedrības vidējā termiņa darbības stratēģijas 2022.-2027. 3.5. sadaļas “Jaunie potenciālie ūdenssaimniecības attīstības rajoni” tabulas 3-3. “Apdzīvotās vietas Ādažu novadā, kur ir izskatāma ūdenssaimniecības infrastruktūras izbūve vai paplašināšana” 1. punktā ir iekļauts nosacījums, ka, izvērtējot investīciju pieejamību, Ataru ciems būtu pieslēdzams esošajai centralizētajai ūdensapgādes un kanalizācijas sistēmai Ataru un Laveru ceļa krustojumā.

Pamatojoties uz Pašvaldību likuma 4. panta pirmās daļas 1.punktu, Ūdenssaimniecības pakalpojuma likuma 9. panta otrās daļas 5. punktu, Ministru kabineta 2002. gada 22. janvāra noteikumu Nr. 34 “Noteikumi par piesārņojošo vielu emisiju ūdenī” 32. punktu, kā arī Attīstības komitejas 14.08.2024. atzinumu, Ādažu novada pašvaldības dome

**NOLEMJ:**

Atbalstīt Ādažu centra centralizētās kanalizācijas sistēmas aglomerācijas paplašināšanu 1,22 km garumā, posmā no Laveru ceļa un Ataru ceļa pagrieziena līdz Pūcītes ielas un Ataru ceļa krustojumam, Ādažu pagastā.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU